ანდაშ ყოისუ — წყარმალუ საქორთუოს (ახმეტაშ მუნიციპალიტეტი) დო რუსეთიშ ფედერაციას (დაღესტანს), ოდუდე უღჷ კავკაციონიშ თარი ქჷნდჷრიშ ოორუე კადას. აკმიქიმინუაფუ თუშეთიშ ალაზანიშ დო პირიქითი ალაზანიშ აკოშქუმალათ. სიგჷრძა (თუშეთიშ ალაზანიშ ოდუდეშე) 203 კმ, ღანჩოშ ფართობი 4820 კმ². მეჸუნს ინწრო, ტონბა ლეხერს; ორჩქინანს წყარგიმალაფუეფს; იკათუანს ბრელი გვალაშ წყარმალუს. ეთმიჯუმუაფუ თირით, ჭვემაშ დო დიხაშთუდონი წყარეფით, ჟინი ოჭიშის - ჯიშთით ხოლო. წყარალა უჩქჷ აფუნს დო ზარხულს, წყარიშ სიჭიჭარე ახასიათენს ზოთონჯის. მიშმაკათუ წყარმალუ ავარიაშ ყოისუს დო ოდუდეს უდვანს წყარმალუ სულაკის.